HISTÓRIA A ŠTATÚT

RYTIERSKYCH RÁDOV

ČESTNÉ VYZNAMENANIA A MEDAILY

SVÄTEJ STOLICE

PODĽA OFICIÁLNYCH ZDROJOV

*S ÚVODOM DO RYTIERSKYCH A VOJENSKÝCH RÁDOV*

Markíz Frédéric GUIGUE de CHAMPVANS de FAREMONT

ČLEN PONTIFIKÁLNEJ AKADÉMIE NEPOŠKVRNENÉHO POČATIA,

TIBERSKEJ A ARKÁDSKEJ PONTIFIKÁLNEJ AKADÉMIE,

DOKTOR PRÁV „HONORIS CAUSA“, KRÁĽOVSKÝ RADCA ČIERNOHORSKÉHO KRÁĽOVSTVA,

PREZIDENT FRANCÚZSKEHO HISTORICKÉHO A HERALDICKÉHO INŠTITÚTU,

ČLEN KRÁĽOVSKEJ HISPÁNSKO-AMERICKEJ AKADÉMIE VIED A UMENÍ V CADIX,

ČESTNÝ ČLEN AMERICAN HERALDRY SOCIETY ETC.

PARÍŽ

INSTITUT HISTORIQUE ET HÉRALDIQUE DE FRANCE

SÍDLO: 6, RUE CHARLES WEISS, 6, PARIS (XVe)

MCMXXXII

Rád svätého Lazara Jeruzalemského (1)

Rád svätého Lazara Jeruzalemského, Nazaretského a Betlehemského vznikol z Bratstva východného mníšstva, ktoré sa riadilo tradíciou svätého Bazila. Za hradbami Jeruzalema spravovalo starú nemocnicu pre malomocných. Za zakladateľa nemocnice sa považuje Ján Hyrkanus. Po tom, čo v nemocnici otvorili dvere malomocným účastníkom križiackych výprav, sa toto bratstvo okolo roku 1115 zmenilo na rytierske vojsko. Vojsko sídlilo najprv v Jeruzaleme a neskôr (do roku 1291) v meste Akko, kde mu bola pridelená správa jednej z devätnástich štvrtí mesta.

Po zániku Jeruzalemského kráľovstva sa Rád svätého Lazara uchýlil do Európy a rozdelil na viaceré nezávislé vetvy. Sídlom jednej z nich bolo priorstvo v meste Capoua. Táto vetva bola zrušená bulou Inocenta VIII. v roku 1489 a oficiálne obnovená v roku 1517 z iniciatívy Leva X., ktorý v tej dobe spravoval Sicílske kráľovstvo. Bula Pia IV. zabezpečila Rádu množstvo privilégií. Rád bol však bulou Gregora XIII. zlúčený s Rádom svätého Maurícia (tento bol založený v roku 1362 vojvodom Amédéeom VI. Savojským) a tak vznikol nový Rád svätých Maurícia a Lazara. Nový Rád postupne stratil svoj duchovný a vojenský charakter a dostal sa pod správu talianskeho kráľa.

Sídlom druhej vetvy Rádu svätého Lazara bola Hlavná komenda v Boigny neďaleko Orléans vo Francúzsku. Táto vetva Rádu musela často odolávať pokusom o zrušenie alebo zlúčenie s inými rádmi.

Ediktom z roku 1608 francúzsky kráľ Henrich IV. ustanovil spoločnú správu pre Rád svätého Lazara a Rád našej milej panej z hory Carmel. Oba rády však boli zachované bez toho, aby boli zrušené, či zlúčené a veľmajster skladal prísahu každému rádu zvlášť.

Rád svätého Lazara bol pod ochranou francúzskych kráľov až do obdobia Veľkej francúzskej revolúcie. Dekrétom z 30. júla 1791 boli mnohé náboženské inštitúcie vrátane Rádu svätého Lazara zrušené. Vtedajší veľmajster Rádu vojvoda Provensálsky však odmietol dekrét rešpektovať a pokračoval v činnosti veľmajstra v exile.

V období Reštaurácie (1814) sa veľmajster Rádu vojvoda Provensálsky stal kráľom Ľudovítom XVIII. a v súlade s konvenciou sa vzdal svojej funkcie veľmajstra. Rád bol odvtedy pod správou Rady dôstojníkov. Počas revolúcie v roku 1830 Rád stratil charakter inštitúcie prepojenej s francúzskym kráľovstvom a akúkoľvek formu ochrany zo strany monarchie.

V ďalšom období sa rytieri Rádu snažili o záchranu zvyškov Rádu prostredníctvom Spoločenstva šľachticov. O duchovnú záštitu požiadali patriarchu Melchitskej gréckokatolíckej cirkvi, predstaviteľa Antiochie, Alexandrie a Jeruzalema. Táto ochrana trvala do roku 1930, kedy bola obnovená funkcia veľmajstra a provizórnym generálnym miestodržiteľom sa stal don Francisco de Borbón, vojvoda zo Sevilly (neskorší veľmajster). Generálny miestodržiteľ už vtedy vykonával funkciu veľkobailivika Rádu v Španielskom kráľovstve a spolu s generálnym superintendantom, dôstojníkmi Rádu a v spolupráci s národnými veľkobailivikmi a národnými referendármi zabezpečoval vedenie Rádu.

V súčasnosti sa Rád zameriava na otázku jednoty cirkvi a to predovšetkým vo východných krajinách. Naďalej sa zaoberá svojou pôvodnou činnosťou, ktorou je starostlivosť o malomocných (v súčasnosti sa počet chorých na lepru v Európe pohybuje okolo 10 000). Činnosť vykonáva prostredníctvom nezávislej organizácie Dobročinné dielo Lazarovho rádu. Táto organizácia sídli v Paríži a zameriava sa na pomoc východným kresťanským cirkvám, ktoré sa snažia zlepšiť životné podmienky chorých na lepru v Európe a zámorí.

Rád sa skladá z laických a duchovných členov, ktorí neskladajú žiadny sľub.

Rytieri Rádu sú si všetci rovní, musia byť kresťania, mať významné spoločenské postavenie a byť oddaní myšlienkam a snahám Rádu. Ak preukážu šľachtický pôvod štvrtej generácie zo strany otca, vedú slobodný, čestný a šľachetný život, nesú titul justičný rytier. Rytieri môžu získať funkciu priora, veľkopriora, hodnosť komtúra, veľkokríža a bailivika.

Insígnie rytierov sú:

1. Rovnoramenný rádový kríž so štyrmi zelenými ramenami, obrúbený zlatou farbou. Ramená sa rozširujú do ôsmych hrotov. V strede kríža je oválny medailón, ktorý má na lícnej strane obrázok svätého Lazara vychádzajúceho z hrobu. Dookola výjavu je heslo *Atavis et Armis*. Na rubovej strane je zobrazenie Presvätej Panny Márie. Nad krížom je vojenská trofej. Kríž a medailón sú vložené do dvojitej zlatej reťaze, za určitých okolností je kríž na stuhe na hrudi, farba stuhy závisí od kapituly. Môže byť čierna, zelená, alebo čierna lemovaná zelenou (posledná zmienená patrí talianskej kapitule).
2. Rádový odznak s ôsmymi hrotmi, ktorý je pre justičných rytierov pozlátený a pre ostatných postriebrený. Na tomto odznaku je umiestnený rádový kríž bez vojenskej trofeje.

Rytieri veľkokríža, veľkopriori, veľkobailivici, bailivici a čestní členovia Rádu nosia okrem závesných insígnií na krku rádový kríž upevnený na šerpe, ktorá smeruje od pravého ramena k ľavému boku.

Duchovným, ktorí sú prijatí do Rádu, je udelený titul kaplán. V prípade, že dosiahli hodnosť biskupa alebo preláta, dostanú titul prelát.

Ich insígnie sú nasledovné:

1. Rádový kríž bez trofeje, nad ktorým sú písmená SL, na závese z hodvábnej stuhy vo farbe kapituly, umiestnený na hrudi. U prelátov sa stuha nahrádza zlatou reťazou. Kapláni a preláti cirkevného veľkokríža nosia závesné insígnie na krku, rovnaké ako veľkobailivici.
2. Odznak podobný ako majú rytieri, postriebrený pre kaplánov a pozlátený pre prelátov.

Preláti a kapláni cirkevného veľkokríža majú právo nosiť veľkú stuhu.

Kadeti (od 18 do 25 rokov) nosia iba rádový kríž s trofejou zavesený stuhou vo farbách kapituly v gombíkovej dierke.

Rád prijíma i pridružených členov. Výnimočne môžu byť prijatí i nekresťania, pod podmienkou, že potvrdia svoj rešpekt voči kresťanskej cirkvi a voči pápežovi a zaviažu sa k modlitbe za jednotu cirkvi.

Insígnie pridružených členov sú:

1. Rádový kríž bez trofeje na hrudi. V Taliansku pridružení členovia nosia závesné insígnie na krku, sú podobné tým, ktoré nosia rytieri, ale sú vždy bez trofeje.
2. Odznak, pozlátený pre justičných pridružených členov a postriebrený pre ostatných.

Insígnie pridružených dám:

1. Rádový kríž bez trofeje, nad ktorým sú písmená SL, obkolesený dvojitou zlatou ratolesťou. Kríž je umiestnený na mašli, tá sa pripevňuje na ľavé rameno.
2. Odznak, pozlátený pre justičné dámy a postriebrený pre ostatné.

Pridružení členovia a dámy poctení hodnosťou veľkokríža nosia kríž na veľkej stuhe.

*Záslužný kríž* – Rád svätého Lazara Jeruzalemského udeľuje záslužný kríž osobám bez ohľadu na ich pohlavie a náboženskú príslušnosť. Záslužný kríž je odmenou za pomoc a služby Rádu. Udeľuje sa v troch triedach. Kríž prvej triedy sa udeľuje výnimočne. Jeho nositelia majú záslužný kríž na šerpe a odznak. Kríž druhej triedy sa nosí na hrudi a najmenší kríž tretej triedy na hrudi vľavo.

Osoby, ktorým bol udelený záslužný kríž, sa nestávajú členmi ani pridruženými členmi Rádu.

Kríž vyzerá ako rádový kríž bez vojenskej trofeje a bez písmen. Má zelenú farbu a biele lemovanie. Lícna strana medailónu je rovnaká, ako na medailóne rádového kríža, na rubovej strane je nápis PRO MERITIS napísaný zlatými písmenami.

Stuha sa podobá rádovej stuhe.

Uniformou rytiera je tunika z bieleho súkna. Golier a lemy sú zo zeleného zamatu so zlatými výšivkami, epolety sú hrubé a zlaté, ako u generálskej gardy. Súčasťou uniformy sú dlhé čierne nohavice so zlatým pásikom. Klobúk je plyšový so zelenou kokardou, ozdobený bielym perom. Meč je na opasku zlatej farby prešívanom zelenou farbou, ostrohy sú zlaté. Kabát je z čierneho súkna, ozdobený na ľavom ramene krížom zo zelenej látky, golier a podšívka sú zelené.

Uniforma pridružených členov je podobná, ozdoby nie sú zlatej, ale striebornej farby.

Prsteň je zlatý so zeleným krížom, okolo ktorého sú písmená S. I. N. D.

Vysokí hodnostári, veľkobailivici, bailivici, veľkopriori, komtúri a predstavení skupín nosia veliteľskú palicu.

Rád sa člení na prioriáty a veľkoprioriáty (podľa diecéz a arcidiecéz) a národné kapituly. Od 17. storočia existujú aj dedičné komendy za účelom zabezpečenia kontinuity rádu.

1. Jeho Eminencia kardinál Gasparri, štátny sekretár, vyjadril listom z 19. januára 1928 pod číslom 3511 v mene Svätého Otca najlepšie priania Rádu a udelil členom Rádu a ich rodinám špeciálne apoštolské požehnanie.

Obrázok 1: Rytier veľkokríža Rádu svätého Lazara Jeruzalemského. Podľa oficiálnych dokumentov.

Obrázok 2: Rytier veľkokríža, vysoký hodnostár Rádu svätého Lazara Jeruzalemského s kabátom. Podľa oficiálnych dokumentov.